Demi Cinta Ain

Demi Cinta Ain ialah sebuah siri televisyen melodrama Malaysia 2016 arahan Raja Ahmad Alauddin, dibintangi oleh Risteena Munim, Aiman Hakim Ridza, Zahirah MacWilson, Nazrief Nazri dan Nazeera Sardi. Siri ini disiarkan menerusi slot Samarinda di TV3 bermula 18 April 2016 dan berakhir pada 18 Mei 2016, menggantikan Cinta Hati Abah.

Ini merupakan drama TV pertama lakonan bersama Aiman Hakim dan Zahirah sebelum kembali bekerjasama menerusi Curi-Curi Cinta, tiga tahun kemudian.

Sinopsis 
Mengisahkan perkahwinan Alif (Aiman Hakim) dengan Sakinah (Nazeera Sardi) diuji apabila Sakinah disahkan menghidap kanser. Mereka telah dikurniakan dua orang cahaya mata iaitu Hakim (Fazli Daniel Ali) dan Hanis (Qistina Raisah). Alif semakin tertekan apabila perlu menanggung kos pembiayaan perubatan Sakinah yang tinggi sehinggakan mereka terpaksa menumpang di rumah ibu tiri Sakinah, iaitu Suraya (Jasmin Hamid) yang menjalankan perniagaan restoran terapung. Suraya tidak suka dengan kehadiran Alif sekeluarga menumpang di rumahnya dan seringkali melepaskan kemarahannya pada Hakim dan Hanis apabila dia merasa terbeban kerana perlu menanggung perbelanjaan harian mereka.

Dalam masa yang sama pula, Ain Maisara (Risteena) adik Sakinah kurang senang dengan Alif. Sikap panas baran Aliff yang dilihat sering sahaja memarahi Sakinah walaupun Sakinah dalam keadaan lemah membuatkan Ain bertambah benci kepada Alif. Ain juga berasa tertekan apabila dia dipaksa oleh Suraya untuk bekerja di restorannya sebagai daya penarik supaya lebih ramai pelanggan datang ke restoran mereka.

Dalam kebuntuan memikirkan kesempitan hidup, ketika minum di sebuah warung, Alif terpandang seorang pelanggan wanita tertinggal beg tangannya. Alif hilang pertimbangan, dia mengambil beg tangan tersebut dengan menyembunyikan di sebalik jaket yang dipakainya. Pada mulanya Alif serba salah untuk mengambil duit di dalam beg tangan tersebut tetapi mengenangkan ungkitan Suraya yang sering merungut kerana terpaksa menanggung Alif sekeluarga, akhirnya Alif mengambilnya. Perbuatan Alif itu akhirnya membawa padah apabila dia tertangkap dan dipenjarakan.

Tanpa Suraya dan Ain sedar, Alif sebenarnya telah banyak berkorban demi menjaga dan membiayai kos rawatan Sakinah. Alif telah menjual lorinya kepada Ashraf (Zizan Nin) untuk mendapatkan duit, kemudian terpaksa pula bekerja dengan Ashraf untuk meneruskan hidupnya. Semua kesusahan itu dirahsiakan oleh Alif, cuma Mawar (Zahirah Macwilson) rakan baik Sakinah yang tahu semua pengorbanan Alif. Apabila mengetahui kebenaran itu, terdetik perasan cinta di hati Ain terhadap Alif namun terhalang oleh perancangan Suraya yang mahukan Ain berkahwin dengan Ashraf yang kaya itu. Ain juga buntu memikirkan akan perihal Adam (Nazrief Nazri) yang turut menyimpan perasaan terhadapnya.

Pelakon

Pelakon utama 

 Aiman Hakim Ridza sebagai Aliff
 Risteena Munim sebagai Ain
 Nazrief Nazri sebagai Adam
 Zahirah MacWilson sebagai Mawar
 Nazeera Sardi sebagai Sakinah
 Zizan Nin sebagai Ashraf
 Jasmin Hamid sebagai Suraya

Pelakon pembantu 
 Fazli Daniel sebagai Hakim
 Nur Qistina Raisah sebagai Hanis
 Hafiz Bahari sebagai Shah
 Ridzywan Rizal Ramli sebagai Mansor
 Ayuna Yusof sebagai Zainon
 Razali sebagai Pak Mail
 Azhar Amir Sebagai Yusof
 Fetty Dzul sebagai Ramlah
 Awie Sobry sebagai Kamal
 Abu Kenyantz sebagai Rahman
 Maarup Mustafa sebagai Joe
 Wahyudy Mohd Nordin sebagai Zaid
 Rose Aida sebagai Bomoh Misah

Runut bunyi

Lihat juga 
 Slot Samarinda

Rujukan

Pautan luar 
 Demi Cinta Ain di Viu

Drama arahan Raja Ahmad Alauddin
Drama Melayu 2016
Rancangan TV3